Avro 626

Το Avro 626 είναι μονοκινητήριο Βρετανικό εκπαιδευτικό διπλάνο που σχεδιάστηκε και κατασκευάστηκε από την Avro στη διάρκεια του Μεσοπολέμου.

Σχεδίαση και εξέλιξη 
Το μοντέλο 626 εξελίχθηκε από την Avro με βάση το Μοντέλο 621 της ίδιας εταιρίας, με σκοπό την εξαγωγή του σε μικρές πολεμικές αεροπορίες, έχοντας ως βασική ιδέα το γεγονός ότι το 626 θα μπορούσε να αναλάβει και άλλους ρόλους εκτός από την εκπαίδευση των πιλότων. Συγκριτικά με το 621, το οποίο σχεδιάστηκε με καθαρά εκπαιδευτικό προσανατολισμό, το 626 είχε ένα επιπλέον κόκπιτ με περιστρεφόμενη βάση ανάρτησης πυροβόλου, καθώς και εξοπλισμό για εναέρια ναυσιπλοΐα, ασύρματο και εξοπλισμό για την εκπαίδευση των πυροβολητών (με την ύπαρξη ενός τρίτου πιλοτηρίου, πέρα από την κανονική διθέσια διάταξη). Όπως και το Tutor αποτελούνταν από ένα, καλυμμένο με ύφασμα, μεταλλικό σκελετό και ίσης έκτασης, ενιαίες, πτέρυγες, με ανοικτά πιλοτήρια. Το πρωτότυπο 626 πέταξε πρώτη φορά το 1930.

Επιχειρησιακή ιστορία 
Η Avro υιοθέτησε μία επιθετική πολιτική προώθησης και πωλήσεων στην παρουσίαση του μοντέλου 626 ανά τον κόσμο. Ένα αεροσκάφος επίδειξης, με νηολόγιο G-ABFM, μεταφέρθηκε δια θαλάσσης στη Νότια Αμερική το 1931. Μετά την πραγματοποίηση επιδείξεων στο Μπουένος Άιρες και την πτήση – ρεκόρ πάνω από τις Άνδεις, το αεροσκάφος χρησιμοποιήθηκε από στρατιωτικούς αξιωματούχους για την καταστολή μίας τοπικής αναταραχής. Η απόδοση του 626 ήταν τόσο καλή ώστε δόθηκε σχεδόν αμέσως μία παραγγελία για 14 επιπλέον αεροσκάφη. Πολυάριθμες παραγγελίες έγινα και από άλλες πολεμικές αεροπορίες μέχρι το 1939, ενώ κάποια αεροσκάφη συνέχισαν να βρίσκονται σε υπηρεσία μέχρι το 1945.

Το Avro 626 σε Ελληνική υπηρεσία 
Η Ελληνική Πολεμική Αεροπορία χρησιμοποίησε το Avro 626 το διάστημα 1937 - 1941. Χρησιμοποιήθηκε κυρίως για «πολεμική» εκπαίδευση, εξοπλισμένο με κινητό πολυβόλο παρατηρητή ή φωτοκάμερα ή άλλες συσκευές ανάλογα με τη διαμόρφωση και τις απαιτήσεις της αποστολής, ενώ ορισμένα έφεραν φορείς εκπαιδευτικών βομβών. Την εποχή της Ιταλικής εισβολής υπηρετούσαν 21 αεροσκάφη, ένω 3 αεροσκάφη διέφυγαν της γερμανικής εισβολής στη Μέση Ανατολή, όπου και εντάχθηκαν στη ΡΑΦ.

Εκδόσεις 
 Avro 626: Αεροσκάφος πολλαπλών ρόλων δύο ή τριών θέσεων.
 Tatra T-126: Έκδοση του 626 κατασκευασμένη κατόπιν αδείας στην Τσεχοσλοβακία. Παρήχθησαν δύο εκδόσεις, μία με κινητήρα Avia Rk. 17 (ισχύος 255 ίππων) και μία έκδοση εξαγωγής για την Τουρκία και τις Βαλκανικές χώρες με κινητήρα Armstrong Siddeley Cheetah V (ισχύος 260 ίππων).
 Avro Prefect: Ονομασία που δόθηκε στα 626 σε υπηρεσία με τη RAF και την πολεμική αεροπορία της Νέας Ζηλανδίας. Κάποια από τα αεροσκάφη της RAF ήταν διαμορφωμένα για ρόλους εκπαίδευσης εναέριας ναυσιπλοΐας (διθέσια διάταξη). Όλα τα αεροσκάφη της Νέας Ζηλανδίας είχαν τρία πιλοτήρια. Για να εξασφαλιστεί η διαφοροποίηση από τα απλά 626 χρησιμοποιούνταν το όνομα «Prefect», χωρίς το αριθμητικό διακριτικό.
 Avro 637: Οπλισμένη έκδοση περιπολίας του Avro 626. Ο πιλότος είχε στη διάθεσή του ένα πυροβόλο Vickers, τοποθετημένο στην άτρακτο, ενώ ο πυροβολητής – παρατηρητής ένα πυροβόλο Lewis τοποθετημένο σε βάση χαμηλής οπισθέλκουσας της Avro. Επίσης διέθετε ελαφρά μεγαλύτερο άνοιγμα πτέρυγας και στρογγυλεμένα ακροπτερύγια. Οκτώ αεροσκάφη πουλήθηκαν στην πολεμική αεροπορία Κβάνγκσι της Κίνας.

Χρήστες

Τεχνικά χαρακτηριστικά 

Πήγη:

Παραπομπές

Βιβλιογραφία 
 Jackson, A.J. Avro Aircraft since 1908, 2nd edition. London: Putnam Aeronautical Books, 1990. ISBN 0-85177-834-8.

Εξωτερικοί σύνδεσμοι 

 Το Avro 626 στην επίσημη ιστοσελίδα της Ελληνικής Πολεμικής Αεροπορίας
 Το Avro 626 στην επίσημη ιστοσελίδα του μουσείου της RNZAF
 Το Avro 626 στο kiwiaircraftimages.com

A
A
A
A
A
626